ועדת העבודה, הרווחה והבריאות, כנסת 18, פרוטוקול מספר 676, 2012-03-19 10:30

חיים כץ: בוקר טוב.

חיים כץ: יום שני בשבוע, כ"ה באדר, 19 במרס 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא על סדר-היום: תקנות הרוקחים (מכירה של תכשיר בלא מרשם שלא בבית מרקחת או שלא בידי רוקח) (תיקון), התשע"ב-2011.

רחל אדטו: לפני שמתחילים, האם אני יכולה להתייחס?

חיים כץ: בשביל מה?

חיים כץ: תיכף תגידי.

רחל אדטו: לא, כי זה חשוב.

חיים כץ: משרד הבריאות, עורכי-הדין חייבים לדבר.

נילי חיון דיקמן: נילי חיון דיקמן, הלשכה המשפטית.

נילי חיון דיקמן: אנחנו מגישים לוועדה בקשה להוספה של שלושה חומרים נוספים או שינוי בחומרים לתוספת השנייה לתקנות הרוקחים (מכירה של תכשיר בלא מרשם שלא בבית מרקחת או שלא בידי רוקח).

נילי חיון דיקמן: הכוונה היא למעשה להפוך את התכשירים שמתווספים כאן – החומרים הפעילים – לחומרים שניתן יהיה למכור באותן נקודות ממכר שמאושרות לפי התקנות – אם זה בתחנות דלק, אם זה במקומות לממכר מזון – ולהנגיש את התרופות האלה לציבור בלי שהציבור יצטרך ללכת לבית המרקחת.

נילי חיון דיקמן: כמובן, ההוספה מגיעה לאחר שהיתה בחינה מקצועית של החומרים האלה מבחינת הבטיחות שלהם.

חיים כץ: מי?

חיים כץ: עורכי-הדין?

נילי חיון דיקמן: השתכנע משרד הבריאות שניתן להוציא אותם, אין כאן סיכון של הבריאות ואין צורך בהקפדה דווקא על בית מרקחת במקרים האלה.

נילי חיון דיקמן: אנשי המקצוע כמובן יוכלו להשיב לכם לגבי התיאור של החומרים.

חיים כץ: אני רוצה שאת תשיבי.

רחל אדטו: הקטע שאהבתי מאוד הוא הקטע של תחנות הדלק.

רחל אדטו: מאוד אהבתי.

חיים כץ: חברת הכנסת רחל אדטו, לאור פנייתך - - -

רחל אדטו: אני, לא מעניין אותי הדבר הזה.

רחל אדטו: לא בגלל זה באתי.

חיים כץ: חשבתי שבאת בגלל הדיון – כפי שאת באה תמיד לוועדת העבודה, הרווחה והבריאות.

רחל אדטו: נכון.

חיים כץ: גם כשנוגעים באיזה קמצוץ של תת-נושא רפואי – את מגיעה ומתייצבת.

רחל אדטו: ומדברת.

חיים כץ: בסדר, זאת העבודה שלנו.

רחל אדטו: ישבנו בדיון מאוד נוקב, גם היה בינך לביני דיון מאוד נוקב על הנושא הזה כשהגיע חוק ההסדרים והבקשה של משרד הבריאות לאפשר לשנות את תקנות הרוקחים כך שתהיה מכירה של תכשיר ללא מרשם בבתי מרקחת.

רחל אדטו: זה היה ויכוח מאוד נוקב גם על האחיות וגם על הרוקחים.

רחל אדטו: בסופו של דבר, למרות שלא מדברים על קואליציה ואופוזיציה, בסופו של דבר זה עבר ברוב קואליציוני.

חיים כץ: אין פה רוב קואליציוני בוועדה.

רחל אדטו: זה לא משנה.

חיים כץ: מה זה לא משנה?

חיים כץ: או שיש או שאין.

חיים כץ: למה זה לא משנה?

רחל אדטו: עזוב, זה כבר היסטוריה, זה כבר עבר - כמו שאמרתי, בניגוד למה שרציתי, אבל זה היסטוריה.

רחל אדטו: עם זאת, נאמר שיגיעו תקנות, שהתקנות האלה יגיעו כאן לאישור הוועדה, ולגבי כל נושא הרוקחים אנחנו רוצים לדעת מה הכללים, מי הרוקחים, איפה ימכרו, מה ימכרו, לא בתחנות דלק – כל מה שהיה צריך להיות כשמשרד האוצר ומשרד הבריאות רצו בכזה מחטף להכניס את זה לחוק ההסדרים – אמרנו, לפחות יש לנו את הנישה של תקנות.

רחל אדטו: עברנו שנה וחצי, יותר.

נילי חיון דיקמן: מדצמבר.

רחל אדטו: דצמבר לפני שנה.

חיים כץ: ואין תקנות?

נילי חיון דיקמן: יש טיוטה והיא לא מאושרת עדיין מבחינת משרד המשפטים.

חיים כץ: אז אנחנו לא נאשר לכם שום דבר עד שלא יהיו תקנות.

חיים כץ: לא נאשר לכם שום דבר עד שלא יהיו התקנות.

חיים כץ: תודה רבה, הישיבה נעולה.